Vianočné pásmo pre deti

2014

Pre vlastnú potrebu vyrobila Starokatolícka cirkev na Slovensku

Napísala: Mgr. Zofia Elzbieta Kytlic

Rozprávač:

Kedysi dávno, je to už viac, ako 2000 rokov, vládol vtedy v Palestíne rímsky cisár Augustus, ktorý vydal rozkaz, že sa musia spočítať všetci obyvatelia v krajine. Každý musel ísť do mesta, z ktorého pochádzal jeho rod. Preto sa aj Jozef s Máriou vydali na cestu do Betlehema, kam ako príslušníci rodu Dávida patrili.

*(za sprievodu hudby vychádzajú herci na scénu. Najprv sa nahrnú deti k mestu Betlehemu a potom prichádza Jozef a Mária).*

Obraz 1: V meste Betleheme

*Spev, recitácia...*

*Byla cesta byla ušlapaná*

Mária:

To je ľudí: kde si dnes hlavu zložíme? Ja som taká unavená, chvíľu si oddýchnem. (sadne si na zem)

Jozef:

Počkaj tu, pôjdem nájsť pre nás dvoch nejaké ubytovanie.

(ide do mesta, je tam veľký ruch. Pýta sa okoloidúcich na ubytovanie, ale oni iba krútia hlavou a krčia ramenami, že o ničom nevedia. Potom sa vracia späť za Máriou.)

Rozprávač:

V meste bolo ale toľko ľudí, že Jozef nemohol nikde nájsť ubytovanie.

Obraz 2: - v Jaskyni

Jozef:

Pozri sa, aká je tu pekná jaskyňa a slúži ako chliev pre kravičku a oslíka. Prespíme tu. Miesto sa pre nás určite nájde a je tu aj slama a v noci nás budú zvieratká zohrievať. Skoro ráno pôjdeme do mesta.

Mária:

To bola ale dlhá cesta, som rada, že tu ostaneme, už ma tak veľmi bolia nohy.

(Jozef s Máriou si ľahnú na slamu – deku a zaspia)

Dobrú noc, Jozef

Jozef:

Dobrú noc, Mária, pekne sa vyspi. (na scénu prichádzajú anjeli a zakryjú scénu veľkým kusom látky alebo dekou – podržia ju tak, aby nebola vidieť. Medzi tým scénu upravíme do „obrazu Svätej rodiny“ – Mária čičíka Ježiška, alebo je Ježiško v kolíske, vedľa nej sedel Jozef a nad nimi sa skláňajú zvieratka. Spev alebo reprodukovaná hudba).

Všetci:

Nesiem vám novinu, počúvajte,... (53)

Prvý anjel:

Túto noc sa prihodila veľká vec (otočí sa do hľadiska), viete aká?

Druhý anjel:

Túto noc sa Márii narodil chlapček Ježiško.

(keď je scéna upravená, odkryjú ju. Dekou prikryjú Ježiška, aby mu nebola zima, a nad chliev dajú hviezdu).

Prvý anjel:

Na nebi sa objavila a rozžiarila veľká jasná hviezda, ktorú bolo vidieť na oblohe široko ďaleko, aby oznámila ľuďom tú radostnú udalosť.

(druhý anjel prebehne s inou veľkou zlatou hviezdou okolo scény a zastaví sa u pastierov, jeden stojí a ostatní sedia a oddychujú.)

Obraz 3 – U pastierov

Rozprávač:

Neďaleko Betlehema pásli pastieri svoje stádo oviec a zrazu uvideli tú jasnú hviezdu a veľmi sa čudovali.

(anjel sa pred nimi zastaví a hviezdu drží vo výške nad hlavou.)

Anjel (k pastierovi, ktorý stojí)

Pastier, počuj novinu. Dnes v noci sa Márii narodil Ježiško, v jaskyni v chlieve na sene. Povedz to všetkým pastierom a ponáhľajte sa do Betlehema Ježiška privítať.

(ako to dopovie, zakýva nad hlavou hviezdou a ponáhľa sa nazad k jaskyni. Postaví sa k nej prvý anjel)

Všetci (spievajú)

Vstávajte pastieri, berte sa hor´(pieseň 95)

Pastier Ondrej

Vstávajte, bratia! Poďme všetci do Betlehema, narodil sa tam Ježiško!

Pastieri:

Ondrej, čo Ti to napadlo?

Ondrej:

Pred chvíľou sa tu zjavil anjel a vravel, aby sme išli ihneď do Betlehema. Poďme tam všetci! Ježiško je s rodičmi v Betleheme v chlieve. Je asi moc chudobný, pretože spí na sene. Vezmime každý, kto čo má doma navyše a to mu donesieme.

Všetci

Povedzte nám, pastierovia, čo ste videli (76)

Rozprávač

A tak pastieri nemeškali a vydali sa do Betlehema za Ježiškom. Každý vzal so sebou nejaký darček, čo práve mal.

Prvý pastier

Ja mu nesiem ovečku, pozrite sa, aká je milá.

Druhý pastier

A ja trocha syra, aby sa rodičia Ježiška najedli.

Tretí pastier

Ja mám pre neho džbánik s mliekom, nech mu zružovejú líčka!

(Všetci postupne popisujú svoje darčeky, radujú sa, alebo spievajú koledu a darčeky pokladajú pred Ježiška)

Obraz 4 – V Betleheme, v jaskyni u Ježiška

Rozprávač

Pastieri prišli do Betlehema k jaskyni, obdarovali Ježiška a všetci tam ostali celý deň.

Všetci (spievajú a tancujú)

Jak si krásne Jezuliatko

Jak si krásne,Jezuliatko,  vprostred biedy úbožiatko.

Pred tebou padáme,

dary ti skladáme.

2.

Ja ti nesiem dve kozičky,

by ti zohriali nožičky.

Ja zas mliečka málo,

by sa líčko smialo.

3.

Ja ti nesiem veselého,

baránka zo stáda svojho.

S ním sa môžeš hrávať,

veselo zabávať.

4.

A my biedni, čo ti dáme,

darovať ti nič nemáme.

My ti tu zahráme,

pieseň zaspievame.

Rozprávač

Svetlo hviezdy betlehemskej bola taká silná a povesť o narodení Ježiška sa rýchlo rozšírila, že sa o nej dozvedeli aj traja králi v ďalekých krajinách na Východe. Hneď sa vydali na cestu do Betlehema, aby Ježiška pozdravili a priniesli mu dary. Ich bohatý sprievod budil všade pozornosť svojou nádherou a prepychom.

Traja králi

Idú traja králi nočnou tmou, milióny hviezd

Len jedna práve nad hlavou, ňou nechali sa viesť.

No a tam na slame v jasliach v Betleheme, malé dieťa spí

Že kráľom kráľov kraľuje, viem to dobre ja aj ty.

Láske, pokoju nás naučí.

A ľudia dobrej vôle spievajú s anjelmi glória, až srdce poteší

A šťastná je aj Mária, dieťa drží v náručí

Láske, pokoji nás naučí.

Idú traja králi nočnou tmou, milióny hviezd

Len jedna práve nad hlavou, nechali sa viesť.

Gašpar

Ja som kráľ Gašpar. Prichádzam k vám z veľkej diaľky. Na oblohe som videl veľkú jasnú hviezdu, ktorá mi ukázala cestu za tebou, Ježiško. Prinášam ti myrhu.

Melichar

Mňa volajú Melichar. Taktiež som prišiel z ďalekých krajín, odkiaľ ma až sme priviedla žiarivá hviezda. A ja ti dám, Ježiško, vzácny olej.

Baltazár

Ja som kráľ Baltazár. Rád som sem išiel takú dlhú cestu, Ježiško a prinášam ti túto truhličku zlata ako prejav kráľovskej dôstojnosti.

**(králi sa poklonia a obdivujú Ježiška, potom pomaly odchádzajú)**

**Rozprávač**

**A tak sa všetci tešili a radovali z toho, že sa narodil malý Ježiško. Z neho časom vyrástol múdry muž, ktorý učil ľudí, aby sa k sebe lepšie správali a snažili sa žiť v mieri a priateľstve. A my na jeho pamiatku slávime na vianoce Štedrý večer, kedy si dávame darčeky, ako ich dostal malý Ježiško a taktiež spievame krásne koledy.**

**Všetci (spievajú)**

**Tichá noc, svätá noc**